Man sterf ná kanoe in plaasdam omslaanArgieffoto Die liggaam van ’n man (25) is Woensdag uit ’n plaasdam in die omgewing van Letsitele in Limpopo gebring nadat ’n kanoe met hom en nog ’n man die dag vantevore omgeslaan het. Daar is krokodille en seekoeie in die dam en polisieduikers moes versigtig trap om die oorledene se liggaam uit te duik. Die ander man kon na die oewer van die dam swem toe die boot omslaan. Die oorledene het egter onder die water verdwyn. Russel Meiring, woordvoerder van ER24, sê die polisie se soek-en-reddingseenheid en die reddingsgroep Sarza is Dinsdag na die toneel ontbied om na die jong man te soek. Die soektog het egter niks opgelewer nie en is Dinsdagaand tydelik gestaak. Lede van die polisie en ER24 is Woensdag terug na die dam om die soektog te hervat. “Reddingsdienste kon die liggaam van die man opspoor nadat hulle die dam ’n ruk lank deursoek het. Daar kon ongelukkig niks vir hom gedoen word nie en hy is dood verklaar,” sê Meiring. Die presiese omstandighede rakende die voorval is nie in die stadium bekend nie. Maroela Media het ’n navraag aan die polisie in Limpopo gestuur en wag op terugvoer.